Aktiviste het myn se lisensie in die visier | Netwerk24
Deur Elise Tempelhoff 09 Desember 2015 00:00
Omgewingsbewustes en grondeienaars buite Dullstroom is op die oorlogspad omdat 'n waterlisensie aan 'n steenkoolmyn in die opvangsgebied van die Elandsrivier in Lakenvlei in Mpumalanga toegestaan is.
Marthán Theart van die Sentrum vir Omgewingsreg (CER) het Maandag gesê Birdlife SA en die Escarpment Environment Pro­-
tect­ion Group (EEPG) gaan hulle op die Watertribunaal beroep om die waterlisensie afgekeur te kry.
Die CER gaan boonop vandeesweek hooggeregshof toe om Mosebenzi Zwane, minister van minerale bronne, te dwing om die gemeenskap se briewe te beantwoord.
Henk Scheepers, grondeienaar, sê die gemeenskap het al twee jaar gelede appèl aangeteken teen die mynreg wat aan die mynhuis William Patrick Bower gegee is.
"Die minister het tot vandag toe nie ons briewe beantwoord nie. Ons word geïgnoreer en die volgende oomblik hoor ons dat die departement van water en sanitasie 'n waterlisensie aan die mynhuis uitgereik het.
"Dit is heeltemal onaanvaarbaar dat steenkool nou in hierdie unieke, waterryke plek gemyn gaan word," sê Scheepers.
Lakenvlei is die laaste broeiplek van Suid-Afrika se drie erg bedreigde kraanvoëlspesies. Volgens Peter Ardene, ook 'n grond­eienaar, is die Mpumalanga-toerisme-en-parkagentskap besig met die proses om die groter Steenkampsberg en Lakenvallei tot 'n bewaarde gebied te verklaar.
Johan Maré, omgewingskonsultant van Menco, wat die proses namens die mynhuis behartig, sê die mynmaatskappy het langer as drie jaar op die waterlisensie gewag.
"Dit is 'n baie progressiewe waterlisensie waarby streng vereistes ingewerk is."
Hy sê William Patrick Bower is die eienaar van die twee plase, Lakenvallei en Groenvlei, waarop die myn beplan word en sal waarskynlik sodra alles gereed is "die mynreg en alles wat daarmee saamgaan", verkoop.